  Виталий Пронин 4-тӥ августэ Балезино каргуртын ортчоз Афганистан, Чечня но мукет азьвыл ялымтэ ожъёсы пыриськемъёслы сӥзем ужрад. Туэ со 10-тӥзэ радъяськоз. Сӥземын ужрад ваньмызлы, кин ожмаськиз Россия понна, кин быдэсъяз кунэнымы сётэм приказэз, кин улонзэ со понна сётӥз. Ветеранъёсын артэ Балезиноын луозы «пӧсь» интыосын быремъёслэн ӵыжы-выжыоссы но. Туала геройёсты данъянлы сӥзем ужрадлэн программаез узыр. Люкаськемъёс одно ик ожын быремъёслы синпелет доры сяська тугокъёс понозы. Радъямын луоз «Солдат войнаез уг бырйы» адӟытон. Озьы ик татын возьматэмын луоз туала ож-тӥрлык. Ветеранъёс ёросысь пиналъёсын футболэн шудозы. Элькунысь тодмо крезьгуро коллективъёс концерт возьматозы. Вань мылкыд карисьёсты вите солдат ӝук. Эдуард Степанов  